Гавриил Державин
Паметник

Превод от руски: Димо Боляров, —

chitanka.info

Аз паметник красив си вдигнах, по-висок и

от пирамидите и от метал по-твърд;

ни гръм ще го сломи, ни вихрища жестоки,

във вечността дори за него няма смърт.

Тъй! — цял не ще умра и дял голям от мене,

надмогнал гибел, мрак, ще е с живота слят

и вечно млад и нов, той слава тук ще жене,

докле славяните почита тоя свят.

За мен ще се мълви помежду две морета,

където Волга, Дон, Нева нашир текат;

народите навред ще помнят как в несрета,

в безвестна тъмнина проблясва моя път.

Как пръв се осмелих и с реч забавна, родна

възпях Фелица аз и добродетелта,

царете как корях с усмивка най-свободна,

как и за бога аз беседвах с простота.

О, музо! Имаш ти заслуга справедлива

и който те презре, презрение му дай,

и непринудено, с ръката търпелива

челото си с лъчи безсмъртни увенчай!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.